b'\n_START_ARTICLE_\nIvan Molinaro\n_START_SECTION_\n\xc5\xbdivljenje in delo\n_START_PARAGRAPH_\nOsnovno \xc5\xa1olo je kon\xc4\x8dal v \xc5\xa0kofji Loki, razrede ni\xc5\xbeje gimnazije je napravil v Novem mestu med prvo svetovno vojno, vi\xc5\xa1je razrede pa v Kranju, kjer je z odliko maturiral leta 1922. Jeseni istega leta se je vpisal na Filozofsko fakulteto v Ljubljani, kjer se je posvetil \xc5\xa1tudiju matematike in fizike. Diplomski izpit je opravil po \xc5\xa1tirih letih \xc5\xa1tudija leta 1926 in postal profesor matematike in fizike za srednje \xc5\xa1ole. Najprej je slu\xc5\xbeboval na gimnaziji v Ptuju. Od tam je bil leta 1936 preme\xc5\xa1\xc4\x8den v Ljubljano na mo\xc5\xa1ko realno gimnazijo za Be\xc5\xbeigradom. Med letoma 1940 in 1945 je u\xc4\x8dil na IV. gimnaziji. Vmes je v \xc5\xa1olskem letu 1931/32 bival v Parizu s \xc5\xa1tipendijo francoske vlade in \xc5\xa1tudiral na Sorboni. Po osvoboditvi je dva meseca u\xc4\x8dil na celjski gimnaziji in se nato vrnil v Ljubljano na IV. gimnazijo, nakar je dve leti spet slu\xc5\xbeboval na III. gimnaziji. Nazadnje je od leta 1950 do upokojitve delal na X. gimnaziji v Mostah. V pokoj je stopil leta 1961.\n_START_SECTION_\nStrokovno delo\n_START_PARAGRAPH_\nStrokovna predavanja je imel v Dru\xc5\xa1tvu matematikov in fizikov, v Prirodoslovnem dru\xc5\xa1tvu, v aktivih profesorjev in kro\xc5\xbekih dijakov. \xc5\xbde pred okupacijo je objavil dva \xc4\x8dlanka iz fizike. V Proteusu je pisal o relativnostni teoriji, v Mentorju je priob\xc4\x8dil oceno Zupan\xc4\x8di\xc4\x8deve knjige o determinizmu in Adle\xc5\xa1i\xc4\x8deve razprave o naravoznanstvu. Pomembno je njegovo sodelovanje v Obzorniku za matematiko in fiziko. Veliko pomembnega dela je opravil s sodelovanjem pri sestavljanju matemati\xc4\x8dnih u\xc4\x8dbenikov za srednje \xc5\xa1ole. Bil je tudi ocenjevalec u\xc4\x8dbenikov. Sodeloval je pri sestavljanju u\xc4\x8dnih na\xc4\x8drtov in programov za matematiko. V svojih razpravah, poro\xc4\x8dilih in ocenah je posegal v visoke, zamotane znanstvene probleme, pri sestavljanju u\xc4\x8dbenikov pa je pisal preprosto z zavestjo, da je te\xc5\xbee kako stvar razlo\xc5\xbeiti preprosto in enostavno kakor u\xc4\x8deno in zamotano.'